Morten Bødskov (S), 2008-10-10:
Tak for det.
Jeg vil også fra Socialdemokraternes side starte med at takke folkene i Økonomi- og Erhvervsministeriet og selvfølgelig også ministeren for et godt samarbejde.
Et samarbejde kan jo godt være godt, selv om det trækker længe ud, og det gjorde det jo rent faktisk i går.
Vi var nogle, der var færdige herinde klokken kvart over to her til morgen.
Jeg vil gerne starte med at understrege, at set med socialdemokratiske øjne er det selvfølgelig en uhyre alvorlig situation, vi står i, og vi ser både hastebehandlingen og indholdet af det her lovforslag som absolut afgørende.
For Socialdemokraterne har der været tre meget væsentlige indgange til løsningen på den aktuelle situation og til, hvordan vi angriber og ikke mindst forebygger kommende lignende situationer.
For det første har det været meget vigtigt for os, at sektoren ændrer adfærd, at sektoren går forrest i løsningen af de problemer, som skabes i den finansielle sektor, og at den tager et større egetansvar, så det ikke er skatteyderne, der skal stå først i rækken, når regningen for finansiel ustabilitet og helt urimelig adfærd skal betales.
Det har for det andet også været vigtigt for os at få gjort op med det, vi har kaldt grådighedens akse, og at vi har fået stoppet for brugen af aktieoptioner, og vi ser i det videre arbejde frem til, at vi kommer til at diskutere, hvordan vi kan begrænse dette yderligere - ikke bare aktieoptionerne, men også de andre variable lønandele, som ledelserne i den finansielle sektor har i dag.
Dernæst og for det tredje har det været helt afgørende for Socialdemokraternes deltagelse i det her arbejde, at der sker en styrkelse af Finanstilsynet.
Vi får en betydelig styrkelse af kontrollen med den finansielle sektor, ikke bare i den rammeaftale, der ligger her for de næste 2 år, men også, som man kan se, i den politiske aftale, hvor der er udstukket retningslinjer for, hvordan vi skal udvikle Finanstilsynets videre kontrol med sektoren i årene, der kommer.
Vi støtter selvsagt op om lovforslaget, og vi støtter de ændringsforslag til lovforslaget, der er stillet af ministeren.
Men vi vil nok en gang understrege, at det selvfølgelig nu er uhyre vigtigt, at det her forslag bliver vedtaget.
Omvendt er det også vigtigt, at regeringen er meget opmærksom på de negative konsekvenser, som finansiel uro vil få for væksten og beskæftigelsen i Danmark, og ikke ser bort fra det, men selvfølgelig også varetager de hensyn i sin generelle politik.
Socialdemokraterne støtter lovforslaget.
Og så håber vi på, at den her pakke kan være et solidt bidrag til, at vi kan få skabt finansiel stabilitet i Danmark, således at helt almindelige pensionister, familier og andre kan leve trygt og ikke skal være nervøse for at tænde for radioavisen om morgenen, være nervøse for deres pensionsopsparinger og være nervøse for deres velfærd og deres job.
Det er grundlæggende det, det her handler om, og det er også derfor, at Socialdemokraterne støtter forslaget.
Socialdemokraternes synspunkt er, at hovedformålet med den her pakke er at sikre - som der står i lovforslaget - finansiel stabilitet.
Det gør vi ved at finde den rette balance, i forhold til at sektoren tager et større egetansvar, dels for at konsolidere sig selv, få ryddet op i sektoren, tage et større egetansvar, hvis det går galt nu og ikke mindst også i fremtiden, dels for at styrke kontrollen af sektoren og få sat en blokade ind over for nogle af de sådan mere urimelige adfærdsmønstre, som vi har set i sektoren.
Så vil jeg gerne anholde det synspunkt, at blot fordi man har mange penge, så er man spekulant.
Man kan jo altså godt opføre sig ordentligt og hæderligt, selv om man har mange penge, og det er langt det største flertal i det her land da heldigvis eksempel på.
Men hr. Frank Aaen forbigår jo hver eneste gang, at alternativet til det her jo ikke er nul.
Og så handler det jo også om, at almindelige mennesker og almindelige familier, når de skal låne til bilen, når de skal låne til huset, eller hvad de ellers har af ærinder i deres pengeinstitutter, kan de føle en sikkerhed og tryghed fremover.
Det er også det, der er målsætningen med det her lovforslag, og den sikkerhed og tryghed vil Socialdemokraterne hjertens gerne give dem ikke mindst i den nuværende situation, og derfor støtter vi selvsagt lovforslaget.